钦定古今图书集成/明伦汇编/官常典/第460卷 > 毛宝
## 钦定古今图书集成/明伦汇编/官常典/第460卷 > 毛宝

按《晋书》本传：“宝字硕真，荥阳阳武人也。王敦以为临
湘令。敦卒，为温峤平南参军。苏峻作逆，峤将赴难，而
征西将军陶侃怀疑不从。峤屡说不能回，更遣使顺
侃意曰：‘仁公且守，仆宜先下’。遣信已二日，会宝别使
还，闻之，说峤曰：‘凡举大事，当与天下共同。众克在和，
不闻有异。假令可疑，犹当外示不觉，况自作疑邪！便
宜急追信，改旧书，说必应俱征。若不及前信，宜更遣
使’。”峤意悟，即追信改书，侃果共征峻。宝领千人为峤
前锋，俱次茄子浦。初，峤以南军习水，峻军便步，欲以
所长制之，宣令三军：有上岸者死。时苏峻送米万斛
馈祖约，约遣司马桓抚等迎之。宝告其众曰：“《兵法》，军
令有所不从，岂可不上岸邪！”乃设变力战，悉获其人，
掳杀万计，约用大饥，峤嘉其动。上为庐江太守。约遣
祖焕、桓抚等欲袭湓口，陶侃将自击之，宝曰：“义军恃
公，公不可动，宝请讨之。”侃顾谓坐客曰：“此年少，言可
用也。”乃使宝行。先是，桓宣背约，南屯马头山，为焕、抚
所攻，求救于宝。宝众以宣本是约党，疑之。宣遣子戎
重请，宝即随戎赴之，未至而贼已与宣战，宝军悬兵
少，器杖滥恶，大为焕、抚所破。宝中箭，贯髀彻鞍，使人
蹋鞍拔箭，血流满靴，夜奔船所百馀里，望星而行。到，
先哭战亡将士，洗疮讫，夜还救宣。宝至宣营，而焕、抚
亦退。宝进攻祖约，军次东关，破合肥，寻召归石头，陶
侃、温峤未能破贼，侃欲率众南还，宝谓峤曰：“下官能
留之。”乃往说侃曰：“公本应领芜湖，为南北势援，前既
已下，势不可还。且军政有进无退，非直整齐三军，示
众必死而已，亦谓退无所据，终至灭亡。往者杜弢非
不彊盛，公竟灭之，何至于峻独不可破邪！贼亦畏死，
非皆勇健。公可试与宝兵，使上岸断贼资粮，出其不
意，使贼困蹙。若宝不立效，然后公去，人心不恨。”侃然
之，加宝督护。宝烧峻句容湖孰积聚，峻颇乏食，侃遂
留不去。峻既死，匡术以苑城降，侃使宝守南城，邓岳
守西城。贼遣韩晃攻之，宝登城射杀数十人。晃问宝
曰：“君是毛庐江耶？”宝曰：“是。”晃曰：“君名壮勇，何不出斗？”
宝曰：“君若健将，何不入斗？”晃笑而退。贼平，封州陵县
开国侯，千六百户。庾亮西镇，请为辅国将军、江夏相，
督随、义阳二郡，镇上明。又进南中郎，随亮讨郭默。默
平，与亮司马王愆期等救桓宣于章山，击贼将石遇，
破之，进征卤将军。亮谋北伐，上疏解豫州，请以授宝于是诏以宝监扬州之江西诸军事、豫州刺史，将军
如故，与西阳太守樊峻以万人守邾城。石季龙恶之，
乃遣其子鉴与其将夔安、李菟等五万人来寇张狢
渡，二万骑攻邾城。宝求救于亮，亮以城固，不时遣军，
城遂陷。宝、峻等率左右突围出，赴江死者六千馀人，
宝亦溺死。亮哭之恸，因发疾，遂薨。诏曰：“宝之倾败，宜
在贬裁，然苏峻之难，致力王室，今咎其过，故不加赠，
祭之可也。”其后公卿言宝有重勋，加死王事，不“宜夺
爵。”升平三年，乃下诏复本封。初，宝在武昌，军人有于
市买得一白龟，长四五寸，养之渐大，放诸江中。邾城
之败，养龟人被铠持刀，自投于水中，如觉堕一石上。
视之，乃先所养白龟，长五六尺，送至东岸，遂得免焉。
宝二子：穆之、安之。